EA จับมือ TFG ลุย “โซลาร์ลอยน้ำ” เสียบปลั๊ก COD ครบ 4 โรงงาน 13.78MW
EA จับมือ TFG ลุย “โซลาร์ลอยน้ำ” เสียบปลั๊ก COD ครบ 4 โรงงาน 13.78MW
13 ม.ค. 2564

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ผู้นำนวัตกรรมด้านพลังงาน เปิดเผยว่า บริษัท ทีเอฟ เทค จำกัด (TFT) ซึ่งเป็นบริษัทที่ EA เข้าร่วมลงทุนกับบริษัท ไทยฟู้ดส์ กรุ๊ป จำกัด (มหาชน) หรือ TFG โดยเข้าร่วมถือหุ้นฝ่ายละ 40% และส่วนที่เหลือ 20% เป็นบุคคลธรรมดา
โดยมีวัตถุประสงค์ในการเข้าทำธุรกิจร่วมกันเพื่อก่อสร้างและติดตั้งระบบผลิตไฟฟ้าพลังงานแสงอาทิตย์ลอยน้ำ (Floating Solar) ในพื้นที่ของ TFG และบริษัทในเครือ โดยโครงการระยะแรกเริ่มในโรงงาน 4 แห่ง ขนาดกำลังการผลิตไฟฟ้ารวมกัน 13.78 เมกะวัตต์ ซึ่งได้ดำเนินการก่อสร้างจนแล้วเสร็จและได้จ่ายไฟเข้าระบบเชิงพาณิชย์ (COD) ไปเรียบร้อยตามแผน
สำหรับโครงการผลิตไฟฟ้าพลังงานแสงอาทิตย์ลอยน้ำ (Floating Solar) ประกอบด้วย โครงการโรงอาหารสัตว์ สุพรรณบุรี ขนาด 4,830.84 KWp จ่ายไฟเข้าระบบแล้วตั้งแต่วันที่ 16 พฤศจิกายน 2563 โครงการโรงอาหารสัตว์ กบินทร์บุรี ปราจีนบุรี ขนาด 1,961.82 KWp จ่ายไฟเข้าระบบวันที่ 30 พฤศจิกายน 2563 โครงการโรงชำแหละไก่ กบินทร์บุรี ปราจีนบุรี ขนาด 2,698.92 KWp จ่ายไฟเข้าระบบวันที่ 30 พฤศจิกายน 2563 และโครงการโรงชำแหละไก่ กาญจนบุรี ขนาด 4,293.405 KWp จ่ายไฟเข้าระบบวันที่ 3 ธันวาคม 2563 ที่ผ่านมา ซึ่งปรากฏว่า ระบบที่ติดตั้งสามารถทำการผลิตไฟฟ้าได้เป็นที่น่าพอใจ
โดยความร่วมมือในครั้งนี้เกิดขึ้นจากการลงนามใน MOU เมื่อเดือนธันวาคม 2562 ระหว่าง EA ซึ่งมีประสบการณ์ความเชี่ยวชาญในธุรกิจพลังงานทางเลือก และ TFG ซึ่งเป็นผู้ผลิตอาหารแบบครบวงจร โดยทั้งสองบริษัทต่างก็มีเป้าหมายเดียวกันในการดำเนินธุรกิจอย่างยั่งยืนด้วยการสร้างสมดุลทางเศรษฐกิจ สังคม และสิ่งแวดล้อม และยังเป็นการสนับสนุนเป้าหมายการพัฒนาที่ยั่งยืนของสหประชาชาติ หรือ Sustainable Development Goals เป้าหมายที่ 17 ด้านความร่วมมือต่อการพัฒนาที่ยั่งยืน (Partnership for the goals) โดยการลงทุนในแหล่งพลังงานจากแสงอาทิตย์นี้จะช่วยเพิ่มประสิทธิภาพการใช้พลังงานและช่วยลดก๊าซเรือนกระจกด้วยการนำพลังงานสะอาดมาใช้ในหน่วยงานด้านการผลิตของ TFG
รองประธานเจ้าหน้าที่บริหาร EA กล่าวว่า บริษัทมีแผนที่จะขยายไปสู่การก่อสร้างและติดตั้งระบบผลิตไฟฟ้าพลังงานแสงอาทิตย์บนหลังคา รวมไปถึงการผลิตไฟฟ้าพลังงานทดแทนในรูปแบบอื่น เพื่อสนับสนุนให้ผู้ประกอบการต่างๆ ที่สนใจ ได้มีโอกาสในการใช้พลังงานสะอาด ที่เป็นมิตรสิ่งแวดล้อม และช่วยลดต้นทุนค่าใช้จ่ายด้านพลังงานต่อไป